Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 362/15/3306	Považská Bystrica, 30.6.2015
EEČ : 2-26-88-2015

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	dňa 27.03.2015 okolo 10.25 h v XXXXX, okres XXXXX, cez zatvorenú neuzamknutú kovovú bránu vnikol do dvora rodinného domu XXXXX následne prešiel ku vstupným zatvoreným neuzamknutým vchodovým dverám rodinného domu, ktoré otvoril a cez ne vnikol do rodinného domu, kde v miestnosti kuchyne z hrnca položeného na sporáku odcudzil 2 ks párkov a zo stola odcudzil dámsku peňaženku šedej farby s finančnou hotovosťou 43,- €, čím XXXXX, bytom XXXXX, XXXXX okres XXXXX, spôsobil odcudzením vecí škodu v celkovej výške 48,30 €.

lebo trestné stíhanie je neprípustné, proti tomu, kto zomrel 

Odôvodnenie:
	Poverený príslušník Obvodného oddelenia PZ XXXXX uznesením ČVS:ORP-252/PU-PB-2015 zo dňa 24.04.2015 podľa § 199 ods.1 Tr.por. začal trestné stíhanie a súčasne podľa § 206 ods.1 Tr.por. vzniesol obvinenie XXXXX za prečin porušovania domovej slobody podľa § 194 ods.1 Tr.zák., ktoré spáchal na tom skutkovom základe, že dňa 27.03.2015 okolo 10.25 h v XXXXX, okres XXXXX, cez zatvorenú neuzamknutú kovovú bránu vnikol do dvora rodinného domu XXXXX, následne prešiel ku vstupným zatvoreným neuzamknutým vchodovým dverám rodinného domu, ktoré otvoril a cez ne vnikol do rodinného domu, kde v miestnosti kuchyne z hrnca položeného na sporáku odcudzil 2 ks párkov a zo stola odcudzil dámsku peňaženku šedej farby s finančnou hotovosťou 43,- €, čím XXXXX, bytom XXXXX, XXXXX, okres XXXXX, spôsobil odcudzením vecí škodu v celkovej výške 48,30 €.

	Po skončení skráteného vyšetrovania poverený príslušník PZ predložil prokurátorovi vyšetrovací spis ČVS:ORP-252/PU-PB-2015, vedený v trestnej veci obv. XXXXX, s návrhom na zastavenie trestného stíhania podľa § 215 ods.1 písm.d/ Tr.por. s poukázaním na ustanovenie § 9 ods.1 písm.d/ Tr.por.. 

	Preskúmala som vyšetrovací spis ČVS:ORP-252/PU-PB-2015 a dospela som k záveru, že predmetný návrh povereného príslušníka PZ je opodstatnený. 

	V priebehu skráteného vyšetrovania bola vypočutá poškodená XXXXX a boli zabezpečené správy a odpis z registra trestov na obv. XXXXX. XXXXX bol vypočutý ešte pred začatím trestného stíhania dňa 27.03.2015 do zápisnice o výsluchu podozrivého, do ktorej sa k spáchaniu trestnej činnosti v plnom rozsahu doznal s tým, že trestnú činnosť spáchal z dôvodu, že bol nezamestnaný a nemal žiadne prostriedky na obživu.  XXXXX aj policajtom Obvodného oddelenia PZ XXXXX dobrovoľne odovzdal časť finančných prostriedkov odcudzených XXXXX, a to v celkovej výške 22,92 €, ktoré boli aj dňa 27.03.2015 vrátené poškodenej XXXXX. 

	Z výsledkov vykonaného dokazovania teda vyplýva, že obv. XXXXX spáchal prečin porušovania domovej slobody podľa § 194 ods.1 Tr.zák.. 

	V priebehu skráteného vyšetrovania bol zabezpečený aj úmrtný list vydaný Matričným úradom obce XXXXX, z ktorého je zrejmé, že obv. XXXXX zomrel dňa 20.06.2015, ktorá skutočnosť je v knihe úmrtí tohto matričného úradu zapísaná v zväzku III., ročník 2015 na strane 176 pod por.č. 14. 

	Podľa § 215 ods.1 písm.d/ Tr.por. prokurátor zastaví trestné stíhanie, ak je trestné stíhanie neprípustné podľa § 9 Tr.por.. 

	Podľa § 9 ods.1 písm.d/ Tr.por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 

	S prihliadnutím k tomu, že obvinený XXXXX dňa 20.06.2015 zomrel, nemožno pokračovať v jeho trestnom stíhaní za prečin porušovania domovej slobody podľa § 194 ods.1 Tr.zák., a preto som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Eva Pirošová
prokurátorka